open-index/open-wikipedia-markdown huggingface dataset:
Cortex serebral

La **cortex serebral** es la area la plu grande de la serebro, e jua la rol xef en memoria, atende, persepi, cognisio, consensia, pensa, lingua, e personalia. Lo es la parte de la serebro la plu anterior e es composada de un zona esterna de texeda neuronal nomida la *sustantia gris*, cual conteni la corpos selulal de neurones. Lo es ance divideda entre du emisferas - destra e sinistra -  par la fesur lonjitudal, ma la du emisferas es juntada a la media par la corpo colasal.

A la nivel selulal e sircuital, la cortex serebral es marcada par du cualias xef de organiza:

:1. longo sua surfas, lo es divideda entre areas funsional cual organiza la enflue e esflue de funsiones de sensas, moves, e cognisio, e
:2. lo es sudivideda entre stratos cual organiza la comuta enfluente e esfluente de la neurones local.

Esta du proprias furni la funsiona modulal.

En mamales grande, la cortex serebral es tipal pliada, furninte un area de surfas plu grande en la volum restrinjeda de la cranio. Un area grande es crededa como importante car lo permete la ajunta e evolui de un diversia plu grande de modulos funsional. Un plia o cresta en la cortex es nomida un jiro, e la ranur es nomida un sulco (plia). Estas apare entre la developa fetal e continua matura pos nase tra la prosede nomida jiri. En la serebro umana, la majoria de la cortex serebral no es vidable de la esterna, ma es ascondeda en la sulcos.

La cortex serebral conteni un cuantia grande de corpos selulal neuronal e glial (aidante), plu sua formas complicada de dendrites e estendes de asones, cual junta a sinapses per crea sircuitos funsional. La cortex es composada intera de materia gris, e contrasta con la materia blanca a su, cual es composada xef de asones viajante a e de la cortex, con sua gainas de mielin e la corpos selulal de oligodendrosites.

Tradisional, la cortex es ance divideda entre cuatro lobes a cada lado: La frontal, la tempal, la parietal, e la osipital, divideda par sulcos profunda clar.
Disionario de Lingua Franca Nova: Elefen-Engles Engles-Elefen

La **Disionario de Lingua Franca Nova: Elefen-Engles Engles-Elefen** es la disionario publicida de lingua franca nova, fada par Simon Davies e George C. Boeree. Fundida sur la Disionario de Elefen, la parte elefen–engles conteni plu ca 17 000 entradas xef e plu ca 6 000 espresas ajuntada; on trova plu ca 34 000 entradas xef en la parte engles–elefen. La libro ofre ance un resoma corta de la gramatica elefen, incluinte listas aidosa de parolas funsional, prefisas e sufisas.

## Lias esterna
* La disionario en Amazon
* La paje prima de la introdui
* Un paje tipal en la parte elefen–engles
* Un paje tipal en la parte engles–elefen
1984 (novel)

**1984** (en engles orijinal: Nineteen Eighty-Four) es un novela contrautopial publicada en 1949 par autor engles George Orwell. La nara comensa en la anio 1984, cuando la plu de la popla de la mundo ia es vitimes de gera continual, monitori par la governa constante, e manipula publica. 

Como un nara imajinal political, *1984* es un clasica en contenis, trama, e stilo. Multe de sua termas e consetas, como *Big Brother* ("Frate Grande"), *doublethink* ("duple-pensa"), *thoughtcrime* ("pensa-crimin"), *Newspeak* ("nova-parla"), e *memory hole* ("buco de memoria"), ia es aora comun usada. On ave ance un ajetivo "Orwellian", cual descrive engana, monitori secreta, parla maldirijente, manipula de istoria, etc, par un stato autocrata o autoritar.
Mesohil

La **mesohil** es un matris jelatinosa a la interna de un sponje. Lo pleni la spasio entre la pinacoderma esterna e la coanoderma interna. La mesohil semble un forma de teseda liante e conteni alga selulas ameboide variosa e elementos fibrosa e sceletal.
Siclioforo

En 1995, un animal nova ia es descovreda par biolojistes sur la labios de la omareta (Nephrops norvegicus) cual ia es nomida **Symbion pandora**. Lo no es clar relatada a cualce otra filo, cual resulta en la nomi de un filo nova, siclioforo.

Lo es multe peti, tipal 350 micrometres en longia. Lo lia se par un disco aderente a la labios de omaretas, e nuri se usante un boca ensircada par un anelo de silio. Lo escreta par un ano a lado de la anelo de la buco. La paso developmental nurinte produi continual brotos interna cual recambia la strutures de nuri. Sua reprodui es noncomun e inclui e reprodui sesal e asesal.
Nematodo

La **nematodos** (o vermes ronda) es un filo diversa de animales abitante un estende grande de ambiente. La spesies pote es difisil per distingui, e an si plu ca 25,000 ia es descriveda, de cual dui es parasitos, on estima ce plu ca 40,000 spesies esiste. Nematodos es clasida, con insetos e otra animales ci muta en la clado Ecdisozones, e en contrasta con vermes plata, los ave un sistem de dijesta tubin con abris a ambos finis.

Nematodos ia susede ajusta a cuasi tota ecosistemes, pd acua dulse e salosa, solos variosa, rejiones polal e tropical, elevas la plu alta e la plu basa. Los aveni en cuantias plu grande ca otra animales, como individuas e spesies. Los esiste .9 a 3.6 km su la surfas de tera en minas de oro en Sudafrica, e composa 90% de tota animales a la fondo de la mares. Los ave comun plu ca un milion individuas per metre cuadrida, e composa sirca 80% de tota animales individua sur tera. Sua diversia en multe ambientes e usa de nuri variosa indica un rol importante en multe ecosistemes. Sirca 2271 jeneras es categorida en 256 familias. La multe formas parasital inclui patojenes en la plu de plantas e animales, e un tri de la jenera es parasitos de vertebratos, incuinte sirca 35 en umanas.
Porifero

**Sponjes**, la membros de la filo **Porifero** ("por porta") es un clado basal de animales e la sore la plu prosima de la diploblastos. Los es organismes multiselulal cual ave corpos plen de pores e canales cual permete ce acua sirculi tra los, composada de mesohil, un materia jelatin, entre du stratos magre de selulas.

Sponjes ave selulas nonspesialida cual pote muta a otra tipos e cual migra comun entre la stratos e la mesohil en la prosede. Sponjes no ave sistemes de nervos, dijesta, o sirculi. En loca, la plu depende de la manteni de un flue constante de acua tra sua corpos per oteni nuri e oxijen e per desprende dejeta. Sponjes ia es la ramo prima cual diverje de la arbor de evolui de la antesedente comun de tota animales, e donce los pte es videda como la sores de tota otra animales.
Siclostomo

La **siclostomos** es un grupo de agnatos (pexes sin mandibulo) cual survive a oji: la mixinos e la lampreas. Ambos ave bocas sin mandibulo con strutures de epiderma cornin cual opera como dentes, e arcos brancial cual es interna en loca de esterna, como en pexes con mandibulo. La nom *siclostomo sinifia* "bucos ronda".
Mus

Un mus es un rodente peti, tipal con un beco puntida, oreas peti e ronda, un codo scamosa de la longia de sua corpo, e un rapida alta de reprodui. La spesie la plu conoseda es la mus comun de casa (Mus musculus). Lo es ance un animal amada popular. En alga locas, alga tipos de muses de campo es comun. Los invade a veses casas per trova comedas e refujia. La muses vendeda per animales amada es tipal plu grande de la mus comun. Esta es la resulta de eleva e nuri. La mus blanca ave cualias plu uniforma, cual es bon per usa en rexerca en laborerias.
Simia

**Simias** es primates, tipal con codas, composada de sirca 260 spesies. Multe simias abita arbores, an si alga spesies abita xef sur la tera, pe babuines. La plu de la spesies es ativa diurnal. Simias es regardada como intelijente, spesial la simias de la mundo vea.

On ave du grupos major de simias: simias de la mundo nova (platirinos, "nas plata") de America Sude] e sentral, e simias de la mundo vea (catarinos, "nas desendente") de Africa e Asia. Ominidos - gibones, orangutanes, gorilas, tximpanzes, e umanas es ance catarinos, ma es comun distinguida de simias. Nota ce alga simias sin codas es videda como ominidos, ma es vera simias. Lemures, lorises, e galagos no es simias; en loca, los es un ramo de primates nomida la strepsirino ("nas moiada", contra tota la otras, nomida haplorino, "nas seca").
Cavalo

La **cavalo** (*Equus ferus caballus*) es un de du suspesies esistente de *Equus ferus*. Lo es un ungulato de orteos nonduable (en esta caso, sola un orteo resta, protejeda par un ungula (pd un ungia cornosa). La cavalo ia evolui tra 45 a 55 milion anios de un vivente peti con multe orteos - Eohipo - a la animal grande de oji. Umanas ia comensa domdoma cavalos sirca 4000 aec, e sua doma es probable vasta sperdeda par 3000 aec. La sola cavalo savaje es la cavalo de Przewalski (o cavalo savaje de Monglol) e lo es menasada par estingui. On ave un vocabulo spesial multe estendeda usada per parla de cavalos, mostrante la importa de la animal en la vive istorial e preistorial de umanas.

La anatomia de cavalos permete ce los usa sua rapidia per evita predores, e los ave un sensa eselente de ecuilibria e un responde forte per combata o fuji. Relatada, cavalos ave un cualia multe noncomun: los pote dormi e stante e reposante, con la jovenes dorminte plu ca la adultes. Cavalos fema jesta per sirca 11 menses, e un enfante pote sta e core pronto pos nase. La plu de cavalos domada comensa sua instrui su la sela o arnesida entre la edas de du e cuatro. Los ateni la developa completa como adultes par sinco anios, e ave un estende de vive de entre 25 e 30 anios.
Bove

**Boves** es la tipo la plu comun de ungulatos grande domada. Los es comun elevada en eleverias, per carne, per lete, e per cuoro. Lo es ance usada como animales per monta o per trae caros, vagones, o arados o otra aparatos per cultiva. Un otra produi de boves es feces, cual pote es usada como sterco o combustable. En alga rejiones, per esemplo partes de India, boves ave un sinifia relijio. E a veses, los es animales amada.

Sirca 10,500 anios a ante, boves ia es domada de tan poca como 80 antesedentes en Turcia sude-este. Seguente un estima de 2011, on ave aora 1.4 bilion boves en la mundo. En 2009, boves ia deveni un de la animales domada prima cual ave sua jenom mapada. Algas opina ce boves ia es la forma la plu vea de ricia, e la fura de boves un de la formas la plu temprana de furi.
Dao de jing

La **Daodejing** (xines tradisional:道德經, xines simplida: 德经 «Libro de la Via e de la Virtua») es un testo de la leteratur clasica xines, cual ia es composada en un periodo entre la sentenios cuatro e tre aec. Lo es la obra fundal de la dauisme. Seguente la tradision xines lo ia es scribeda par Laozi.

## Lias esterna

* Tradui a elefen
* Testo completa en xines  con tradui engles
Gera comersial entre la Statos Unida e Xina

En 6 julio 2018 la presidente de la SUA Donald Trump ia forsa tarifas par 34 biliones de dolares a benes xines, cual ia gida a Xina a responde con un tarifas par un valua simil a produidas de la SUA. La dirije Trump ia dise ce la tarifas ia es nesesada per proteje la securia nasional e la propria inteletal de la companias esuan, e per aida redui la manca comersial de la SUA con Xina. Trump ia comensa en agosto 2017 un investiga formal sur la atacas a propria inteletal de la SUA e sua aliadas, la fura de cual ia custa a laSUA sirca 600 biliones de dolares cada anio.
Antonio Vivaldi

**Antonio Lucio Vivaldi** (Venezia, 4 marto 1678 – Wien, 28 julio 1741) ia es un composador e violiniste italian, sitadan de la Republica de Venezia, la musiciste la plu importante, influente e inventosa de la Baroca tarda italian.

La sua composas plu famosa es la cuatro consertas per violin conoseda como *La cuatro saisones* (italian: *Le quattro stagioni*).
Eda oro nederlandes

La **eda oro nederlandes** ia es un periodo en la istoria de Nederland en la sentenio 17, en cual comersia, siensa, fortes militar, e arte ia es entre la plu aclamada en la mundo. La parte prima es marcada para la Gera de tredes anios, cual ia fini en 1648. La eda oro ia continua en pas en la Republica Nederlandes asta la fini de la sentenio.
Eda de Petra

La **eda de petra** ia es un periodo larga preistorial, entre cual petra ia es comun usada per fabrica utiles con un borda, un punto, o un surfas de percute. La periodo ia dura sirca 3.4 milion anios, e ia fini entre 8700 aec e 2000 aec con la comensa de utiles metal. La eda de petras es la prima periodo en la sistem de tre edas en arceolojial, cual divide tecnolojia preistorial entre tre periodos:

*La eda de petra
*La eda de bronze
*La eda de fero

Fabricadas en la eda de petra inclui utiles usada par umanas moderne e par sua antesedentes en la jenera homo, e posible par la jeneral australopiteco e parantropo. Utiles de oso ia es usada en esta periodo ance ma es rara conservada en la arcivo arceolojial. La eda de petra es divideda entre tre periodos, marcada par la tipos de utiles usada.

La paleolitica (de elinica παλαιός "vea" e λίθος "petra) es la plu temprana parte de la eda de petra. Lo conteni la parte la plu grande de la tempo de umanas (sirca 99% de la istoria de tecnolojia umana, incluinte tota spesies en la jenera homo), estendente de 2.5 milion anios a ante, con la usa prima de utiles de petra, a la fini de la plestosene, sirca 10,000 aec.

La mesolitica ("media-petra") ia comensa a la fini de la eda glasial final de sirca 10,000 anios a ante a 6,000 anios a ante, en cual la mares ia leva e umanas ia nesesa ajusta a un ambiente cambiante e la nesesa de trova fontes nova de comedas. La developa de microlitos, utiles plu refinada.

La neolitica ("nova-petra") ia es (aprosima) marcada par la adota de cultiva. La move de la colie de comedas a produi de comedas, ia es un de la inovas la plu grande en istoria umana. Lo ia es acompaniada par la developa de vasia, utiles de petra briliada, e la construi de vilas plu grande e complicada como Göbekli Tepe e Çatal Hüyük, en un grupo de developas nomida la Revolui Neolitica. La cultures neolitica prima ia comensa sirca 7,000 aec en la cresente fertil e alora estende a otra partes de la mundo. Plu, la cultiva de mais en Mesoamerica e de ris en asia este ia aveni autonom.
Tamia

**Tamias** es rodentes peti e bandetosa de la familia Sciurido. Los es trovada en America Norde, estra la tamia sibir (*Eutamias sibiricus*). La nom de la jenera (*Tamias*) es de la parola elinica per "tesoror" o "manejor de casa", cual es un refere a sua rol en sperde plantas en sua abitua de colie e reserva comedas per usa en la inverno. Los es ance trovada en areas abituada par umanas, ci joia vide la ativia e la tamias e sua abita de pleni sua jenas con nozas e semes.
Castor de montania

La **castor de montania** (*Aplodontia rufa*) es un rodente de America Norde. Lo es la sola membro esistente de sua jenero. Lo debe no es confusada con la castor vera, a cual lo no es prosima relatada. Lo es tipal gris o brun, ma sua pelo pote es cuasi plu roja o negra, dependente de la suspesie. Los ave codas multe corta. Adultes pesa sirca 500 - 900 g, e es sirca 30 - 50 cm en longia, con un coda de 1 -4 cm. La similia a castores vera es la resulta de sua grandia, odor forte, abitas acuosa, e la tende per come arbores joven. Ma los no cade arbores o construi pararios. Los es per la plu parte noturna e pote trepa arbores per ateni rametas e folias, ma sua come xef filises, spesial spesies cual es venenosa per otra animales.
Gofer

**Goferes** es rodentes tunelinte de la familia Jeomido. On ave sirca 35 spesies, tota trovada en America Norde e sentral. Los pesa sirca 230 g e es sirca 150 a 200 mm en longia, con un coda 25 a 50 mm. La mases es plu grande ca la femas, posible duple. Sua pelo es brun e simil a la color de la solo en cual los vive. Sua es notable per sua poxes grande en sua jenas. Los es foreda con pelo, pote es inversada, e estende de la lado de la boca a retro a la spalas. Los ave oios peti e un coda corta e capelosa cual los usa per senti sua tuneles cuando los pasea a retro. 

Tota goferes crea un rede de tuneles cual furni proteje e un loca per colie comedas. Los es cumulores e sua poxes es usada per transporta comedas a sua nidos. Los es normal solitar e no comun sorti de sua tuneles. Goferes come radises de plantas, arboreras, e vejetales como carotas, letus, rabanos, e cualce otra vejetal jusosa.
Richard Wagner

**Wilhelm Richard Wagner** (Leipzig, 22 maio 1813 – Venezia, 13 febrero 1883) ia es un composor, poesiste, dirijor de teatro xef de orcestra e esajiste deutx. El es reconoseda como un de la musicistes la plu importante, spesial de la romanticisme.
Rata cangarin

**Ratas cangarin**, rodentes peti de la jenera Dipodomis, es nativas de America Norde ueste. La nom comun deriva de sua modo de move, simil a cangarus.

Ratas cangarin es rodentes con gamas grande a pos e peti a ante e testos cuasi grande. Los pesa sirca 70 e 170 g. La mases es plu grande ca la femes. La codas es plu longa ca sua corpos e testos. Ratas cangarin ave poxes en sua jenas, foreda con pelo, cual es usada per reserva comedas, como tamias. Los move bipede e salta tan distantes como un o du metres, a un rapida de cuasi 10k per ora.

Ratas cangarin abita areas seca e semiseca, spesial sur solo mol o arenosa, cual conveni per tunelinte, ma pote es trovada en multe otra ambientes. Los cual vive en desertos pote conserva acua par descrese la rapidia de sua metaboli, e normal oteni acua sufisinte de la semes cual los come. Los resta en sua tuneles en temperatures estrema e en tempestas. Los es xasada par coiotes, volpes, texones, mustelas, buos, e serpentes.
Mus cangarin

La **mus cangarin** es du spesies en la jenera Microdipodopes, nativa a la desertos de la SUA sude-ueste, spesial la stato Nevada. La nom refere a la capasia de salta estraordina, simil a la cangaru e la rata cangurin. Los foraje per semes e plantas en la suboscas de sua abita. Los no bevi, per la plu parte, ma oteni acua de sua comedas. Los colie comedas e manteni reservas grande un sua tuneles, cual estende entre un e 2.5 metres. La tunel es ance usada per eleva sua du a sete bebes. Los es noturna e es la plu ativa en la du oras pos la reposa de la sol. Los inverni en tempos fria.

Los es prosima relatada a la rata cangarin.
Liron

**Lirones** es rodentes de la familia Glirido. Los es trovada xef en Europa, ma alga spesies abita en Africa o Asia. Los es peti, con un corpo de entre 6 e 19 cm, e pesante entre 15 e 180 g. Los es jeneral musin, ma con codas pelosa, no scamosa. Los es arboral, ajil, e bon evoluida per trepa. La plu de spesies es noturna, e conoseda per sua periodos longa de inverni. Los ave un sensa de oia eselente e sinia a lunlotra con vocalis variosa. Lirones es omnivor, tipal comente fruta, bacas, flores, nozas, e insetos.
Can de prado

La **canes de prado** (jenero *Cynomys*, "sinomus") es rodentes tunelinte e erbivor, abitantes nativa de la prados de SUA ueste, Canada sude-ueste, e Mexico norde. La nom comun orijina en sua abaia canin, cual los usa per comunica sosial e avertinte, an si los no es canes. La nom ia es usada tan temprana como 1774. La nom de jenera deriva de la elinica per "can mus" (*κυνος μυός*).
Jerboa

La **jerboa** (de la arabi جربوع‎ jarbūʻ) es la plu comun membro de la familia Dipodido. Los es rodentes saltante de la desertos de Arabia, Africa norde, e Asia este a Xina norde e Mandju. Los prefere abita la desertos calda. Cuando xasada, jerboas pote core tan rapida como 24 km per ora. Alga spesies es xasada par la buos peti (Atene noctua) de Asia sentral. La plu de spesies de jerboa ave oreas grande e oia eselente cual los usa per evita predores noturna. Jerboas vive per sirca ses anios.

Nom siensal *Allactaga tetradactyla*
Sumer

**Sumer** es la sivilia la plu temprana conoseda en la rejion de Mesopotamia sude (Irac sude de oji), entre la edas calcolitica e bronze temprana, e posible un de la sivilias prima en la mundo, con Egipte antica e a la Vale Indo. Abitante longa la vales de la rios Tigris e Eufrates, cultivores sumer ia pote cultiva gran e otra cultivas, de cual la suprapasa ia permete ce los ta abita en un loca. Protoscrive ia comensa sirca 3000 aec. La testos la plu temprana ia es de la sites de Uruc e Jemdet Nasr de 3300 aec. Scrive cuneforma ia comensa en 3000 aec.

Siensistes ia sujeste ce Sumer ia es prima permane abitada entre sirca 5500 e 4000 aec, par un pople ueste asian ci ia parla un lingua isolada, sumer, atestada par a nomes de sites, rios, abitas, etc. Esta popla preistorial es aora nomida la ubaides, e siensistes crede ce lo ia evoluida de la cultur Samara de Mesopotamia norde. Siensistes suposa ce ubaides (an si no notada par la sumeres se mesma) ia es la forte sivilinte prima en Sumer, drenante la pantanes per cultiva, developante comersia, e institui industrias, incluinte la artes de texe, cuoro, metal, petra e brice, e vasia. 

La sivila sumer ia formi en la periodo de Uruc (la milenio cuatro aec), continuante en la periodos de Jemdet Nasr e de la dinastias temprana. Entre la milenio tre aec, un simbiose cultural ia developa entre la sumeres, ci parla sua lingua isolada, e la parlores de acad, con multe bilingualisme. La influe de la lingua sumer a acad e la reversa es mostrada en tota partes de la linguas, incluinte multe emprestas de parolas e converje de sintatica, morfolojia, e fonolojia. Esta ia condui sientistes a la conclui ce sumer e acad en la milenio tre aec ia deveni un "sprachbund" o area linguistica, pd linguas nonrelatada con multe similias emprestada. Sumer ia es concistada par la res de la Impero Acad, ci parla un lingua semita, sirca 2270 aec, ma sumer ia continua como un lingua relijiosa, simil como latin ia es retenida en cristianisme catolica e ivri en iudisme.

Rena par la sumeres ia recomensa per sirca un sentenio en la dinastia tre de Ur a sirca 2100 a 2000 aec, ma la lingua acad ia resta usada. La site sumer de Eridu, a la costa de la Golfo Persian, es regardada como la site prima en la mundo, do tre cultures separada ia fusada posible: lo de la cultivores ubaid, abitante cabanas de brices de fango e irigante sua campos; lo de la pastoralistes nomada semita, abitante tendas negra e seguente manadas de oveas e capras; e lo de la pescores, abitante cabanas de cana en la pantanes, ci ia es posible la antesedentes de la sumeres.
Rio Reno

La **Rio Reno** (latina: Rhenus, romanx: Rein, deutx: Rhein, franses: Rhin, italian: Reno, nederlandes: Rijn) es un rio european cual comensa en la canton suiz de Graubunden en la Alpes suiz sude-este, forminte partes de la bordas entre Suiz e Lictenstain, Osteraic, e Deutxland, e entre Franses e Deutxland. Alora, lo flue tra Pais de Reno en Deutxland a tra Nederland e ultima a la Mar Norde.

La site la plu grande sur la Reno es Koln, Deutxland, con un popla de plu ca 1,050,000 persones. Lo es la rio du en longia en Europa sentral e ueste (pos la Danubio) con sirca 1230 km.

La Reno e la Danubio ia formi la plu de la frontera norde de la Impero Roman e, pos esta eda, la Reno ia es un rio esensal e navigable cual porte benes e comersia en Europa ueste e sentral. Sua importantia como un rio en la Impero Roman Santa es suportada par la multe casteles e fortreses construida longo lo.
Cavia

**Cavias** es un jenera en la familia Cavido cual conten sinco spesies savaje e un domada (Cavia porcelo), cual es ance usada per carne en America Sude, e como un animal de casa en otra locas.
Mongol (lingua)

La **lingua mongol** (en mongol: ᠮᠣᠩᠭᠣᠯ ᠬᠡᠯᠡ, en cirilica mongol: монгол хэл, "mongol hel (o khel)") es la lingua ofisial de Mongol e la lingua parlada la plu vasta e plu bon conoseda. La cuantia de parlores en tota sua dialetos es sirca 5.2 milion, incluinte la majoria clar de abitores de Mongol e multe de la abitores de la Rejion Autonom de Mongol Interna (un parte de Xina). En Mongol, la dialeto *halha* (o *khalkha*), scriveda en cirilica (e en la afabeta latina per sur la rede sosial) es dominante, e cuando en Mongol Interna, la dialetos es plu diversa e es scriveda en la scrive mongol. Alga linguistes clasi alga otra linguas mongolica, como buriat (lingua) e oirat (lingua), como dialetos de mongol, ma la plu vide los como linguas autonom.

Mongol ave armonia de vocales e un strutur de silabas plu complicada ca otra linguas mongolica, e permete grupos de cual plu como tre consonantes a la fini de un silaba. Lo es un lingua aglutinante tipal cual depende de cadenas de sufisas en la dominas verbal e nomal. An si lo ave un ordina de parolas funda - sujesto-ojeto-verbo - la ordina entre formulas nomin es alga libre, e roles gramatical es indicada par un sistem de sirca oto casos gramatical. Verbos es marcada per vose (sinco de los), aspeta, tempo, e modos (incluinte un modo de validia). En liante de frases, un rol spesial es donada a converbos, pd verbos cual funsiona como sujuntas.

Mongol moderne ia evolui de mongol media, la lingua parlada en la Impero Mongol de la sentenios 13 e 14. En la cambia, un desloca major en la sistem de armonia de vocales ia aveni, vocales longa ia developa, e la sistem de casos ia cambia alga, e la sistem de verbos ia es restruturida. Mongol es relatada a la lingua estinguida, hitan (o khitan). Linguistes ia pensa ce Mongol es relatada a la linguas turcica, linguas tungusica, japanes, e corean, ma esta idea es aora desusada. Leteratur mongol es bon atestada en la forma scriveda de la sentenio 13, ma lo ave ance presedentes plu temprana en la leteratur de la popla hitan e otra poplas xianbei. La Inscrive de Huis Tolgoi, de sirca 630 ec, es la testo plu vea en un lingua mongolica.
Linguas tungusica

La **linguas tungusica** forma un familia de linguas parlada en Sibir este e Mandju par popla tungusica. Multe de la linguas es menasada, e la futur de tota es nonserta. On ave sirca 75,000 parlores nativa de la 12 linguas survivente. Alga linguistes vide la linguas tungusica como parte de la familia de linguas altaica.

La nom "tungusica" es de la nom "tungus", usada par la yakutes e [tatares de Sibir en la sentenio 17 per la evencis, con la sinifia "porcos". Aora, la governa rusce usa la nom nativa "evenci", ma la nom "linguas tungusica" resta.

Un membro de a familia es evenci (lingua) (orijinal nomida tungus), parlada en Mandju e Sibir sude-sentral, con sirca 29% de parlores de linguas tungusica. Un otra, relatada a evenci, es even (lingua), parlada en Sibir este par sirca 10%. E sibe (lingua), parlada en Sinkiang e relatada a mandju (lingua) (la plu famosa de la linguas tungusica), con sirca 55%. Sibe es la desendente de un garnison de soldatas, orijinal de Mandju, enviada a Sinkiang en 1764 par la dinastia Qing de Xina.

La linguas tungusica es linguas aglutinante, e algas ave sistemes complicada de caso per sua nomes, e sistemes detaliosa de tempo e aspeta per sua verbos. La ordina de parolas normal per tota esta linguas es sujeto-ojeto-verbo, e la linguas usa un sistem complicada de armonia de vocales.

## Linguas tungusica

Tungusica norde
* Even
* Evenci
**Evenci
** Orocen
** Negidal
** Kili 
* Orotx–Udege
** Orotx
** Udege

Tungusica sude
*Mandju
** Mandju (Manchu)
** Juxen (Jurchen) †
** Sibe
*Nanai
** Nanai
** Oroc
** Ultxa
Area linguistica

Un **area linguistica** - ance conoseda como un area de converje, area de difusa, o *sprachbund* (deutx per federa de linguas, pronunsiada "xprahbund") - es un grupo de linguas cual ave cualias comun cual resulta de prosimia jeografial e contata lingual. Los pote es nonrelatada jenetical o sola destante relatada. Cuando partenis jenetical no es clar, la cualias de la area linguistica pote ave un aspeta falsa de relata. Cualias areal es la cualias comun de un grupo de linguas en un area linguistica.

Esemplos:
*La area balcan (xcip, romanian, elinica, turces, linguas slavica sude, e romani)
*La sucontinente indian (linguas indoiranian, linguas dravidian, linguas munda, e linguas bod-miama)
*Asia sude-este continental (linguas xinotibetan, linguas miau-iau, linguas tai-cadai, linguas austronesian, e linguas austroasiatica)
*Asia norde-este (linguas mongolica, linguas turcica, linguas tungusica, corean, e japanes)
*Australia (linguas de australianes orijinal)
*Mesoamerica (linguas uto-asteca, maia, linguas totonacan, linguas oto-mangean, e linguas mixe-zoce)
*Pueblo (zuni, linguas tanoan, ceres, hopi, e navaho)
*Costa norde-ueste de America norde (linguas salix, linguas uacaxan, linguas penutian, cutenai, linguas tximacuan)
*e otras.

On pote inclui ance la linguas de Europa, spesial la linguas romanica e linguas germanica, cual ia influe lunlotra de la eda de la Impero Roman.
Arianisme

**Arianisme** es la crede nontrinialiste cual declara ce Jesus Cristo es la Fio de Dio e jenitada par Dio la Padre a un punto en tempo, un creada distinguida de la Padre e suordinada a el, ma ci es ance Dio, pd Dio la fio. La credes ia es atribuida a Ario (256 – 336 ec), un prete cristian en Alexandria en Egipte. Sua instruis e los de sua suportores ia es oposada a la crede teolojial tenida par otra cristianes, nomida trinialisme o *homoousia*, pd la crede ce la trinia es composada de tre persones - Padre, Fio, e Spirito Santa - cual es unida como un sola Dio.

Ario ia es la studiante de Lucian de Antioc a sua academia privata en Antioc, e ia erita de el un forma alterada de la instruis par Paul de Samostata. La Fio (Cristo, Logos) ia es un creada divin jenitada par la Padre ante la crea de la universo, e ci es la media tra ci tota ia es creada, ma ci es suordinada a la Padre. La Fio es la creada prima e la plu perfeta, e ia deveni "Dio" sola par la permete e potia de la Padre.

Controversia sur arianisme comensa en a sentenio tre tarda e continua tra la lu de la sentenio cuatro. Lo ia envolve la plu de membros de a eglesa, de credores simple, pretes, e monces a bispos, imperores, e membros de la familia imperia. Du imperores roman - Constantio 2 e Valens, deveni arianes o semiarianes, como gerores xef de la gotos, vandales, e lombardes ante e pos la cade de la Impero Roman Ueste. Ma, de la sirca 300 bispos cual ia antende la Consilio de Nicea, sola du no ia suscrive la Crede Nicean cual condena arianisme. Imperor Constantin ia comanda un puni de moria per los ci refusa sede sua crede en arianisme.
Argonautica (Valerio Flaco)

**Argonautica** es un epica latina nonfinida en oto libros scriveda par la poesiste roman Valerio Flaco en la sentenio 1. Lo nara la viaja de la *argonautes*, gidada par Iason, xercante la Lana Oro.

An si lo es fundida en la epica de Apolonio de Rodas, lo de Valerio Flaco ave referes a la realias e la lejendas roman. La ambiente de Iason es formida par la ideolojia de la prinsia roman. En relata con la composa poesial, la strutur de la aventuras de Iason es simil a la aventuras de Enea en la Eneida: la combate de Iason contra la scites recorda a acel de Eneas contra la rutules e la ama de Iason con Hipsipile e Medea es inspirada en la ama de Eneas e Dido, rena de Cartago.
Maladia de Crohn

La **maladia de Crohn** (ance clamada colite granulomosa) es un maladia inflamante de la intestinos cual pote afeta cada parte de la sistem gastrointestinal, de la boca a la ano, e cual pote causa un varia grande de sintomes. El causa prima dole adominal, diarea (alga veses sanguosa), vomita, o redui de pesa. Lo pote ance causa complicas estra la sistem gastrointestinal, como erutas de la pel, artrite, inflama de la oio, fatiga, e manca de consentra mental.

La maladia de Crohn es probable un maladia autoimune. Lo ave indicas de un lia jenetica, ma lo ave ance un composante ambiente, indicada par la numero grande de casos en la nasiones developada de la ueste. Ance, persones ci fuma developa la maladia tre veses plu comun. La maladia afeta entre 27 e 48 persones per 100,000.

La maladia de Crohn no ave un remedia, sirurjial o medisinal. Trata es restrinjeda a controla la sintomes, manteni la remete, e preveni la recore.

La maladia es nomida per gastroenterolojiste american Burrill Bernard Crohn ci en 1932, con du colaborores, ia descrive prima la maladia.
Prea de calmia

La **prea de calmia** es un prea scriveda par Reinhold Niebuhr a 1 Julio 1943 per la Eglesa Unida de Heath, Massachusetts (SUA). Esta prea ia deveni un parte de la alga varias de trata de alcolmania e drogamania.


Dio, dona a me la calmia per aseta la cosas cual me no pote cambia,
La coraje per cambia la cosas cual me pote cambia,
E la sajia per sabe la difere.
Petra prima

**La petra prima** es un nara frecuente sitada de la Atesta Nova de la Biblia. El ia sujesta ce nos debe es cauta cuando nos vole judi un otra person:

**Joan 8:1 a 8:8**
La vidua (Biblia)

**La Vidua** es un narada par Jesus Cristo en la Atesta Nova sur la sujeto de jenerosia:

**Lucas 21:1 a 21:4**
Viriato

**Viriato** ia es un gidor importante de la popla lusitanian ci ia resiste la estende roman en la rejiones de *Hispania* ueste (seguente la nom roman) o *Iberia* ueste (seguente la nom elinica), do la provinse roman de Lusitania ta es instituida pos sua concista. Esta provinse roman ia estende sur areas composada de la plu parte de Portugal (la parte plu a norde ia inclui *Gallaecia*), tota Estremadura e la provinse de Salamanca. En la frontera este ia estende asta sirca Toletum, en Hispania sentral. Lo ce oji es Galisia no ia es incluida en la provinse, car lo ia es parte de la ja notada *Gallaecia*.
Zuni (lingua)

**Zuni** (zuni: shiwi'ma) es la lingua de la popla zuni, nativa a Mexico Nova ueste e Arizona este en la SUA. Lo es parlada par sirca 9500 persones, spesial en la visinia de la Pueblo Zuni en Mexico Nova. No como la plu de linguas orijinal en la SUA, Zuni es ancora parlada par un cuantia sinifiante de enfantes e, donce, no es tan menasada par estingui.

Car zuni es un lingua en la area linguistica de la pueblos, lo comparti alga cualias con hopi, ceres, e tanoan (e, a un estende min, navaho) cual es probable la resulta de contata entre la poplas. Per esemplo, la developa de consonantes ejetada es posible un imita de la linguas ceres e tanoan, cual ave grupos completa de ejetadas. Simil, consonantes aspirada is posible de otra linguas. Otra cualias compartida inclui la desvosi de vocales final e consonantes sonante, cuantia duple, vocabula ritual, e la esiste de un consonante velal labialida [kʷ].

La ordina de parolas en Zuni es cuasi libre con un tende a SOV. Lo no ave indicas de caso a la nomes. Verbos es complicada, comparada a nomes, con corpora laxe. Como otra linguas en la sude-ueste de SUA, Zuni usa refere-alterante (en engles "switch-reference"), pd la ajunta (tipal) de un sufisa a un verbo per indica ce la verbo seguente va ave un sujeto diferente.
Enfante

Un **enfante** es un animal nonmatur.

La enfantia comensa con la nase e fini con la cambias prima cual indica la developa de sesalia adulte. En umanas, la enfantia es usual definida como la periodo ante adolesentia, entre 0 e prosima 12 o 13 anios.

Un umana en la anio prima o du de sua enfantia es comun nomida un bebe.

Cuando on parla de "sua enfantes", on vole dise ce on es la jenitor de estas, an si vera los no es plu enfantes.
Numansia

**Numansia** ia es un colonia celtiberian antica, de cual la restas es locada 7 cilometres a norde de la site de Soria, sur un colina conoseda como *Cerro de la Muela* en la munisipa de Garray.

Numansia es famosa par sua rol en la Geras Celtiberian. En la anio 153 aec Numansia ia esperia sua disputa un con Roma. A pos 20 anios de enemia, en la anio 133 la Senato roman ia demanda a Scipio Emiliano Africano destrui la site. El ia aseja lo con un serca de nove cilometres suportada con tores, fosos, etc. A pos 13 menses de aseja, Numansia ia deside arde la site ante sede.

En espaniol, on ave la espresa "*resistencia numantina*" cual refere a un resiste persistente en refere a la forma en cual la numantianes ia resiste asta la fini contra la romanes.
Os Lusíadas

**Os Lusíadas** es un epica portuges scriveda par Luís Vaz de Camões e publicida en 1572. Lo es videda como la obra plu importante de la leteratur portuges, frecuente comparada con la Eneida de Vergilio. La obra selebra la descovre de la ruta maral a India par la esploror portuges Vasco da Gama (1469-1524).



La armas e eroes distinguida,
ci de la plaia ueste lusitan,
por mares nunca ante navigada,
ia pasa ultra Taprobana,
e en periles e gera, plu sufrida
de cual ia promete la fortia umana,
entre popla distante los ia construi
Rena Nova, cual ia multe dura.
Plaser

**Plaser** es la state de consensia oposada a dole. Cicero ia scrive *Omne id, quo gaudemus, voluptas est, ut omne quo offendimur dolor.* ("Cada cosa par cual nos joia es plaser, como cada cosa par cual nos sufri es dole.")

Spesies de plaser inclui: ama, estasia, euforia, felisia, joia, gloria, deleta. Alga psicolojistes e biolojistes sujeste ce la prosedes de plaser e de dole es fundas de tota conduis de spesies biolojial.

La fonte de multe cosas plasente es un impulsa biolojial a la sasia de lo: par come, par defeca, par dormi, par cuietia, par jua, par eserse, par limpi, par conversa, par ama, par seso. Ma ance esperias gustable veni de comprendes sosial: servi, amia, reconose, gloria, jentilia. Ance frecuente, plaser veni de gusta en cultur e en ativias sosial, como arte, musica, e leteratur.
Carlo Martel

**Carlo Martel** (s 688 - 22 otobre 741) ia es un statiste e gidor militar franco ci como dux e prinse de la francos e maior de la palasio, ia es gidor de Frans entre 718 e sua mori. Fio de la statiste franco Pepin de Herstal e un nobil nomida Alpaida, Carlo ia reclama susedosa sua direto a la trono como seguente de sua padre en la politicas franco. Continuante e construinte sur la labora de sua padre, el ia restora un governa sentral en Frans e ia comensa un serie de campanias militar cual ia reinstitui la francos como xefes nondisputable de tota Galia.

Pos uni la Galia, Carlo ia dirije sua fortias contra la avansa muslim en Europa ueste. La arabis e berberes ia concista ja Espania (711) e ia crusa la Montes Pirineo (720) e ia prende Narbonensis un depende de la visigotos (721-725). A pos defias nonperiodal, la fortias muslim gidada par Abdul Rahman al Ghafiqi, la governor arabi de Al-Andalus, ia avansa en dirije a Galia e a pos sur Tours "la site santa de Galia". En otobre 732, la armada de la Califia Umaian gidada par Al Ghafiqi ia encontra la fortias franco e burgunda gidada par Carlo entre la sites de Tours e Poitiers (oji Frans norde-sentral). Carlo ia oteni un vinse desidente conoseda como la batalia de Tours. Esta batalia ia fini la "ultima de la invade arabi grande de Frans" e ia fini con la avansas muslim sur la resta de Europa.
Joan 3 Sobierski

**Joan 3 Sobierski** (polsce *Jan III Sobieski*, lietuvisce *Jonas III Sobieskis*, latina *Ioannes III Sobiscius*; 17 agosto 1629 - 17 junio 1696) ia es Re de Polsca e Dux Grande de Lietuva de 1674 asta sua mori, e un de la res plu notable de la Comunia Polsce-Lietuvisce.

La capasia militar de Sobieski, mostrada lutante contra la invades de la Impero Osmanian, ia contribui a sua capasia como Re de Polsca. La rena de 22 anios de Sobieski ia marca un periodo de stabli de la Comunia, multe nesesada a pos la tumulta de la Deluvia e la Revolta de Khmelnytsky. Popular entre sua sujetos, el ia es un comandor capas, xef famosa par sua vinse sur la turces en la batalia de Wien en 1683. A pos sua vinses contra los, la osmanianes ia nomi el "la leon de Lehistan", e la Pape ia selebra el como la salvor de la mundo cristian.
Moda (gramatica)

La **moda gramatical** es un de cuatro cualias de verbos (minima), con tempo, vose, e aspeta, ce parla pote espresa. El indica ideas de posable e nesesa, e cualias de desira, espera, duta, etc. Esemplos inclui la sujuntada, la ipotesal, e la comanda.

La **moda real** es la moda plu comun. El espresa un cosa cual ia aveni, es aveninte, o va aveni con un grado de serta. Otra modas es comun clamada "modas nonreal".

La **moda sujuntal** (o sujuntiva) es un moda comun usada en proposas suordinada per espresa un desira, un emosia, un posable, un judi, un opina, un nesesa, o un ata ce no ia aveni ja.

La **moda de desira** es un moda relatada cual espresa plu la desira o espera de la parlor. El es ance clamada la optativa.

La **moda ipotesal** (o "moda dependente") es un moda comun usada en frases cual refere a un state ipotesal o un aveni nonserta ce depende de un otra state o aveni. La moda ipotesal espresa un ata cual ia aveni posable en la pasada, cual aveni posable aora, o cual va aveni en la futur. El suposa ce on comprende ce (o vera ajunta) "si tal cosa aveni, ia aveni, o va aveni". El es simil a la moda sujuntada. El es ance comun usada per espresa la "futur-en-la-pasada".

En engles, la moda ipotesal es espresada par la usa de la parola "would" seguenteda par la infinitiva. En espaniol, franses, e deutx, ave un afisa o altera spesial per la ipotesal:

*John would eat if he were hungry (en engles)
*Johannes äße, wenn er hungrig wäre (en deutx)
*Jean mangerait s'il avait faim (en franses)
*Juan comería si tuviera hambre (en espaniol)
*Joan ta come si el ta fami (en **elefen**)

En la linguas romanica, la moda ipotesal es usada en la proposa major de frases ipotesal. La verbo en la proposa suordinada (pos la "si") es comun en la moda real o la moda sujuntiva. Ma en alga linguas, como suomi, polsce, e deutx (e alga tempos en engles), ambos la proposa xef e la proposa suordinada ave se verbos en la moda ipotesal.

La moda ipotesal es ance comun usada per espresa cortesia, como si on ia dise ance "...si tu vole".

La **moda de comanda** (ance clamada la imperativa) es comun indicada par la asentia de un sujeto, ma la person du suposada:
*Labora plu forte!
*Work harder! (engles)
Linguas nilo-saharan

La **linguas nilo-saharan** es un familia cual inclui sirca 140 linguas con 10 milion parlores, xef en la partes alta de la rios Txari e Nilo, incluinte la area de la impero antica de Nubia. Como la nom sujeste, lo es ance un familia de linguas de la deserto. Ma la distribui de la linguas sujeste la cursos antica de rios en un Sahara plu verde en la neolitica, cuando la deserto ia es plu abitable ca oji.

Lo no es asetada par tota linguistes como un familia vera, e la relatas debe ancora es mostrada. La linguas es diversa, ma un cualia notable es sua usa de un sistem de cuantia cual inclui singular, plural, e coliente, posible la resulta de un sistem de clasi de nomes en la protolingua.

La membro de esta familia con la plu parlores es luo, con sirca 4 milion parlores en Cenia e Tanzania. Posible la plu conoseda de esta linguas es masai, parlada par sirca 1 milion geror-pastores alta de Africa este.
Rol (gramatica)

En linguistica, un **rol** es un terma de semantica cual refere a la modo en cual un partisipante (comun representada a la nivel de sintatica par un formula nomin) relata a la ata o state descriveda par la predica (representada a la nivel de sintatica par un verbo). Per esemplo, en la frase "Susan come un poma", Susan es la ator ci fa la ata, e donce el es la *ajente*; la poma es la cosa cual es comeda, e donce el es la *pasiente*.

Tre roles es comun espresada par la sujeto de un proposa:
*La **ajente**: la person ci ata (pe, "*Joan* come cuieta se sopa.")
*La **esperior**: la person ci reseta la enflue sensal o emosional (pe, "*Susan* ia oia la canta.")
*La **causa natural**: la cosa, sin mente, ce ata (pe, "*Un avalanxa* ia destrui la temple antica.")

Cuatro roles es comun espresada como un ojeto de un proposa:
*La **pasiente**: un cosa o person cual es la ojeto de la ata e cambia sua stato (pe, "La rocas cadente ia crase *la auto*.")
*La **tema**: un cosa o person cual es la ojeto de la ata, ma cual no cambia sua stato (pe, "Nos crede *en multe dios*." "Me ave *du enfantes*.")
*La **resetor**: un forma de gol cual vade con verbos cual espresa un cambia de posese (pe, "Me envia un nota *a Joan*.")
*La **resulta**: un cosa cual aveni como la resulta de un ata (pe, "Nos ia forni *un torta*.")

Otra roles es comun espresada par formulas preposadal, proposas suordinada, o par afisadas:
*La **beneficada**: la person o cosa per cual la ata aveni (pe, "Me forni un tarte *per Susan*.")
*La **intende**: la razona per cual un ata es fada (pe, "Joan ia telefoni *afin el ia nesesa la aida*.")
*La **causa**: lo cual causa la ata, no "afin" ma "car" (pe, "*Car Susan ia es fame,* el ia come la tarte.")
*La **loca**: do la ata aveni (pe, "Joan ia jua *en la parce*.")
*La **destina**: a do la ata es dirijeda (pe, "Joan pasea *a la scola*.")
*La **orijina**: de do la ata orijina (pe, "La roceta ia es lansada *de Florida*.")
*La **via**: un parola cual descrive la via tra cual otras viaja (pe, "la bebe pasea *tra la sala*.")
*La **tempo**: la tempo cuando la ata aveni (pe, "La roceta ia es lansada *en la gera*.")
*La **strumento**: la cosa usada per fa la ata (pe, "Joan ia corti la sinta *con un sisor*.")
*La **modo**: la modo en cual la ata es fada (pe, "Susan ia telefoni *con multe ansia*.")
*La **acompaniante**: la cosa o person cual acompania, pe, la ajente (pe, "Me ia come *con me sposa*.")
*La **contra-ajente**: la cosa o person cual resista o ata contra la ajente (pe, "El luta *con se frate*.")
*La **mesur**: un parola cual indica la cuantia de alga cosa (pe, "La veste costa *sento dolares*.")

Bordas entre esta roles no es sempre clar!

En multe linguas, como suomi, magiar, e turces, la roles pote es indicada par un sufisa a la nom. Per esemplo, magiar ave un sufisa strumental (-val/-vel) ce indica clar la strumento de un frase. En linguas como latina e rusce, la finis de parolas cambia per indica alga roles. Otra linguas, como engles, japanes, e elefen, usa preposadas o posposadas.
Aplogrupos mitocondrial

En la jenetica umana, un **aplogrupo mitocondrial** es definada par la diferes en la ADN de la organetas en la selula nomida mitocondrio. Mitocondrios es comun descriveda como la "sentros de potia" de la selula, car los jenera cuasi tota de la adenosin trifosfato (ATP) en la selula, cual es un fonte de enerjia cimical. Plu, mitocondrios ave otra roles, como siniali la reprodui, difere, crese, e mori de selulas.

Car la ADN de mitocondria es transmeteda sola tra la ova, on pote segue la linias de femes tra la edas, par oserva la mutas. Esta mutas defini la aplogrupos, cual pote es usada per represente la puntos major de branci de la arbor de filojenetica mitocondrial. Es clar ce la orijina ultima de esta brancis es un fem ci ia abita en Africa. El es comun nomida "Eva mitocondrial". Ma on nesesa recorda ce umanas moderne desende de multe otra femes ance - ma sola un ia transmete a nos la mitocondrios survivente.

La nomes de la aplogrupos es tipal leteras, de A a Z. Los ia reseta sua nomes en la ordina de descovre de la mutas, e donce no refleta la relatas jenetica vera. Eticetas plu siensal es ance usada.
Lehia

**Lehia** (Lechia) es la nom orijinal de Polsca, derivada de la parola *Lech* (ance un nom comun). Lo esiste ancora en alga lingua european e sentral e sude-ueste asian:

:*Lenkija* en lietuvisce
:*Lengyelország* in magiar
:*Lehastan* en haiaren
:*Lehistan* en turces
:*Lahestan/Lehestan* (لهستان) en farsi
:L*ehia* en romanian

Seguente lejenda, la nom deriva de la renor prima de Polsca, Lech. Lo es ance la deriva per la terma *linguas lehitica*, un sugrupo de la linguas slavica ueste, incluinte polsce, caxebsce, xlonsce, slovintse (estinguida), e polabsce (estinguida).
Uzbec (lingua)

**Uzbec** es un de la linguas turcica e la lingua sola ofisial de Uzbecistan. Lo es parlada par sirca 32 milion parlores nativa en Uzbecistan e otra partes de Asia sentral. Uzbec parteni en la grupo turcica este, un ramo de la familia turcica. Influes esterna inclui farsi, arabi, e rusce.
Tadjici (lingua)

**Tadjici** (tadjici: забо́ни тоҷикӣ́) es un dialeto de farsi parlada en Tadjicistan e Uzbecistan. La lingua dari en Afganistan es simil, ma min influeda par la linguas turcica. Tadjici es influeda par uzbec e rusce.